text: Konfirmander flygter fra Kristkirken
  06 juni 2014 kl. 11.01
  14 kommende konfirmander i Kolding vil ikke konfirmeres i Kristkirken. De er ikke enige i kirkens præsters holdninger.
  
  Kristkirken i Kolding må vinke farvel til en del af menigheden. En stor gruppe konfirmander har fravalgt kirken, fordi de og deres forældre ikke er enige i præsternes kontroversielle holdninger. Det skriver Jydske Vestkysten i dag.
  De tre præster fra Kristkirken har tidligere gjort sig bemærkede ved ikke at ville vie fraskilte og homoseksuelle og ved at udtale sig kritisk om kvindelige præster og abort.
  Det har fået i omegnen af 14 elever fra Sønder Vang Skole til at fravælge Kristkirken til fordel for Brændkjærkirken.
  Sognepræst i Kristkirken i Kolding, Michael Lerche Nygaard, forstår ikke, hvorfor de mange konfirmander vil konfirmeres i en anden kirke uden først at undersøge, hvad konfirmationsforberedelsen i Kristkirken indebærer.
  - Det får mig til at undre mig over, at ingen har spurgt til, hvad er det for en undervisning, vi giver konfirmanderne. Det har ingen interesseret sig for på den årgang, siger han til Jydske Vestkysten.
  